Spesiale verlof vir Ramaphosa-woordvoerder | Maroela Media
Pres. Cyril Ramaphosa en Khusela Diko (argieffoto) (Foto: ANA)
Die woordvoerder van die president, Khusela Diko, is met spesiale verlof en het tydelik haar pligte in die parlement oorgegee.
Die presidensie het in 'n verklaring gesê dit volg hangende die uitslag van 'n ondersoek na twee tenders van die Gautengse departement van gesondheid. Die tenders, wat later gekanselleer is, was vir die verskaffing van persoonlike beskermingstoerusting (PPE) aan Royal Bhaka Projects. Diko se man is 'n direkteur by dié maatskappy. Diko is ook 'n lid van die Gautengse provinsiale uitvoerende komitee.
Die Sunday Independent het verlede week die storie onthul en gesê Madzikane Diko se maatskappy het deel van 'n R2,2 miljard se PPE-tender ontvang wat aan 75 maatskappye toegeken is. Royal Bhaka Projects het kontrakte ter waarde van R47 miljoen en R78 miljoen ontvang.
Die pryse vir die toerusting wat Diko se maatskappy verskaf het, is ook onreëlmatig verhoog.
Diko het by die minister in die presidensie, Jackson Mthembu, aansoek gedoen om verlof tot afwesigheid.
"Ek bedank die presidensie dat hulle my versoek vinnig toegestaan het," het Diko gesê. "Dit is van absolute belang dat die werk van die presidensie en die regering nie ondermyn of negatief geraak word deur dié bewerings nie, veral nie in 'n tyd wanneer ons land se fokus op die stryd teen Covid-19 is nie."
Tyrone Seale is intussen aangestel om op te tree in die amp van woordvoerder vir die president.
In die natuur sien mens soms adders wat in 'n bondel verstrengel is; jy kan nie kop of stert uitmaak waar een begin en 'n ander ophou nie.